ASPECTE PRIVIND REŢINEREA ŞI ARESTAREA PREVENTIVĂ ÎN STATE MEMBRE ALE UNIUNII EUROPENE

 ABSTRACT
Reţinerea şi arestarea preventivă reprezintă măsuri ce fac parte din categoria de măsuri procesuale prevăzute de Codul de procedură penală  şi a căror aplicare asigură desfăşurarea normală a procesului penal, în vederea realizării scopului acestuia.

Arestarea preventivă (art.223 C.proc.pen) constituie una din măsurile preventive, alături de reţinere (art.209 C.proc.pen), interzicerea de a părăsi localitatea şi interzicerea de a părăsi ţara. Ele reprezintă o restrângere a libertăţii individuale (drept fundamental), motiv pentru care sunt amănunţit reglementate în cadrul procedurii penale.

Spre deosebire de trecut, procentul cauzelor în care se dispune măsura arestării preventive este mult mai mic, trendul descendent fiind clar marcat de momentul în care luarea măsurii a trecut de la procuror la judecător.

În prezent, doar în situaţii excepţionale se dispune arestarea preventivă pentru infracţiuni contra patrimoniului când inculpatul este infractor primar  şi nu sunt puţine cazurile în care nu se ia o astfel de măsură preventivă în cazul infracţiunilor de omor sau tentativă de omor.

De asemenea, trebuie recunoscut că sistemul nostru legislativ, în ceea ce priveşte măsura arestării preventive, este unul care oferă extrem de multe garanţii comparativ cu alte sisteme europene,  întrucât termenele în care se iau în discuţie prelungirea, respectiv menţinerea arestării preventive sunt scurte, permiţând un control permanent al instanţei asupra oportunităţii măsurii preventive, iar inculpaţii pot formula un număr nelimitat de cereri de revocare, înlocuire, încetare de drept a măsurii preventive pe tot parcursul procesului penal
.
 Aceasta este şi una din cauzele pentru care, mai ales în cazul menţinerii stării de arest, motivările devin stereotipe, pentru că este imposibil ca aceeaşi instanţă să motiveze 5-10 sau chiar mai multe astfel de încheieri, deşi situaţia din dosar nu a cunoscut mari transformări, şi să ofere de fiecare dată argumente noi.

Deşi se afirmă că reţinerea şi arestarea preventiva sunt măsuri preventive prin intermediul cărora se protejează societatea de indivizii periculoşi, prin intermediul lor se urmăreşte în realitate şi o satisfacere imediată a sentimentului de justiţie în rândul populaţiei, care nu poate fi asigurată prin intermediul pedepsei (pentru că de la momentul săvârşirii faptei până la pronunţarea unei hotărâri definitive trece de regulă o perioadă mare de timp), şi o intimidare a celor predispuşi la comiterea de fapte penale.
În cele ce urmează vom face o scurtă prezentare de drept comparat a măsurilor reţinerii şi arestării preventive existente in state membre ale Uniunii Europene, precum: Austria, Belgia,  Franţa, Italia, Germania, Spania.

Consideraţii generale
Începând cu anul 1990, procedura penală română şi-a redefinit în mod radical coordonatele şi orientarea, pentru a se pune de acord cu noile realităţi social-politice, sub influenţa dreptului procesual european. Cea mai profundă transformare a normelor procedurale penale s-a petrecut, fără îndoială, în domeniul măsurilor preventive şi, în special, al măsurilor reţinerii şi arestării preventive
.

Ca şi instituţii juridice, reţinerea şi arestarea preventivă reprezintă măsuri ce fac parte din categoria de măsuri procesuale prevăzute de Codul de procedură penală  şi a căror aplicare asigură desfăşurarea normală a procesului penal, în vederea realizării scopului acestuia.

Arestarea preventivă (art.223 C.proc.pen) constituie una din măsurile preventive, alături de reţinere (art.209 C.proc.pen), interzicerea de a părăsi localitatea şi interzicerea de a părăsi ţara. Ele reprezintă o restrângere a libertăţii individuale (drept fundamental), motiv pentru care sunt amănunţit reglementate în cadrul procedurii penale.

De asemenea, aceste dispoziţii corespund prevederilor art.23 din Constituţia României şi celor înscrise în acordurile internaţionale consacrate drepturilor fundamentale ale omului (ex : Convenţia europeană pentru apărarea drepturilor omului şi libertăţilor fundamentale, ratificată de Parlamentul României prin Legea nr. 30/1994).
Astfel, sunt aplicabile următoarele dispoziţii constituţionale:

Art.23 Libertatea individuală

(…) (3) Reţinerea nu poate depăşi 24 de ore. 

(4) Arestarea preventivă se dispune de judecător şi numai în cursul procesului penal. 

(5) În cursul urmăririi penale arestarea preventivă se poate dispune pentru cel mult 30 de zile şi se poate prelungi cu câte cel mult 30 de zile, fără ca durata totală să depăşească un termen rezonabil, şi nu mai mult de 180 de zile. 

(6) În faza de judecată instanţa este obligată, în condiţiile legii, să verifice periodic, şi nu mai târziu de 60 de zile, legalitatea şi temeinicia arestării preventive şi să dispună, de îndată, punerea în libertate a inculpatului, dacă temeiurile care au determinat arestarea preventivă au încetat sau dacă instanţa constată că nu există temeiuri noi care să justifice menţinerea privării de libertate. 

(7) Încheierile instanţei privind măsura arestării preventive sunt supuse căilor de atac prevăzute de lege. 

(8) Celui reţinut sau arestat i se aduc de îndată la cunoştinţă, în limba pe care o înţelege, motivele reţinerii sau ale arestării, iar învinuirea, în cel mai scurt termen; învinuirea se aduce la cunoştinţă numai în prezenţa unui avocat, ales sau numit din oficiu. 

(9) Punerea în libertate a celui reţinut sau arestat este obligatorie, dacă motivele acestor măsuri au dispărut, precum şi în alte situaţii prevăzute de lege. 

(10) Persoana arestată preventiv are dreptul să ceară punerea sa în libertate provizorie, sub control judiciar sau pe cauţiune. 

(11) Până la rămânerea definitivă a hotărârii judecătoreşti de condamnare, persoana este considerată nevinovată. 

(12) Nici o pedeapsă nu poate fi stabilită sau aplicată decât în condiţiile şi în temeiul legii. 

(13) Sancţiunea privativă de libertate nu poate fi decât de natură penală. 
 Tot în acest sens, art. 5 al Convenţiei Europene a Drepturilor Omului acordă o importanţă deosebită în materia dreptului procesual penal. Dispoziţiile acestui articol au drept obiect de referinţă libertatea fizică a persoanei.
 În conformitate cu aceste prevederi, măsura privării de libertate trebuie să fie dispusă de către un tribunal, cazurile pentru care poate fi dispusă privarea de libertate sunt limitate, orice persoană arestată are dreptul de a fi informată asupra motivelor arestării şi persoana arestată trebuie adusă de îndată înaintea unui judecător sau a altui magistrat împuternicit prin lege cu exercitarea atribuţiilor judiciare în scopul judecării într-un termen rezonabil ; orice persoană lipsită de libertate are dreptul să introducă un recurs în faţa unui tribunal şi, în fine, se recunoaşte dreptul de a obţine despăgubiri de către victima unei arestări sau a unei deţineri în condiţii contrare dispoziţiilor convenţiei
. 

Art.5-4 prevede dreptul oricărei persoane private de libertate prin arestare sau deţinere de a se adresa unui tribunal în scopul controlării legalităţii deţinerii. Acest drept se aplică în toate cazurile de arestare prevăzute de art.5-1, dar invocarea controlului legalităţii deţinerii nu este limitată la situaţiile în care se susţine că măsura legală a privării de libertate a fost dispusă cu încălcarea dispoziţiilor art.5-1. 

Dispoziţiile art.5-4 impun statelor semnatare ale Convenţiei Europene a Drepturilor Omului să realizeze aprecierea legalităţii privării de libertate chiar şi atunci când dispoziţiile art.5-1 sunt îndeplinite. Curtea, din oficiu, verifică existenţa unei încălcări a art.5-4 chiar şi atunci când privarea de libertate întruneşte condiţiile legale ce permit privarea de libertate. 
În cele ce urmează vom releva aspecte de drept comparat vizând măsurile reţinerii şi arestării preventive existente in state membre ale Uniunii Europene, precum: Austria, Belgia,  Franţa, Italia, Germania, Spania.

AUSTRIA

Potrivit art.36 din Legea privind  infracţiunile administrative, orice persoană reţinută trebuie predată imediat autorităţilor judiciare competente în materie ori eliberată, dacă motivele pentru reţinere au încetat să existe. Autorităţile judiciare nu pot reţine o persoană mai mult de 24 de ore urmând ca suspectul să fie adus în faţa unui judecător care va hotărî dacă va menţine măsura de reţinere, va dispune arestarea preventivă sau îl va elibera
.

Condiţiile de reţinere şi arest preventiv vor trebui să respecte demnitatea umană, iar persoana în cauză se va bucura de un tratament corespunzător.

Conform alin.3 din acelaşi articol, învinuitul i se vor aduce la cunoştinţă motivele arestării şi va avea dreptul la un avocat în timpul desfăşurării anchetei.

De asemenea, pe perioada arestului va avea dreptul de a fi vizitat de rude şi avocat ori de consul/reprezentant al ambasadei, dacă persoana în cauză este cetăţean străin.
BELGIA
Reţinerea

Art.12 din Constituţia Belgiei prevede că, în afara cazului de flagrant delict, nimeni nu poate fi reţinut decât în baza unei ordonanţe motivate dată de judecător în vederea arestării sau în cadrul unui termen de 24 ore.

Instituţia de drept procesual penal a reţinerii este evocată în cuprinsul art.1 şi art.2 din Legea privind arestarea preventivă, adoptată la 20 iulie 1990.

În ceea ce priveşte durata reţinerii, aceasta nu poate depăşi 24 ore din momentul în care suspectul a intrat în custodia organelor de poliţie. Judecătorul de instrucţie este singurul competent să decidă asupra prelungirii măsurii reţinerii, prin emiterea unui mandat de arestare, fapt ce constituie punerea suspectului în stare de arest preventiv.

De asemenea, organele de poliţie, în exercitarea atribuţiilor de ordine publică, pot reţine persoane pentru cazurile de tulburare a liniştii publice. Durata acestei reţineri, denumită administrativă, nu poate depăşi 12 ore, dar poate fi prorogată la 24 ore, dacă fapta comisă este legată de săvârşirea unei infracţiuni.

Referitor la condiţiile de formă pentru reţinerea unei persoane, trebuie relevat faptul că organele de poliţie care operează reţinerea trebuie să redacteze un proces-verbal în care să menţioneze ora şi circumstanţele cazului şi să comunice imediat aceasta organelor de anchetă penală sau procurorului.

Arestarea preventivă

Înainte de a fi luată măsura de arestare preventivă persoanele suspecte trebuie interogate de către un judecător de instrucţie care va efectua acte de cercetare penală ce vor fi consemnate într-un proces verbal de audiere.

Numai judecătorul de instrucţie este competent să decidă punerea sub arest preventiv a învinuitului în baza unei decizii motivate, care să conţină temeiul de drept, circumstanţierea faptelor săvârşite drept infracţiuni, alte elemente necesare pentru punerea în mişcare a acţiunii penale.

I. Condiţii de fond pentru punerea sub arest preventiv
Aceste condiţii sunt prevăzute de art.16 din Legea privind arestarea preventivă, şi anume:


· necesitatea protecţiei  securităţii publice, fapt ce trebuie menţionat în ordonanţa de arestare preventivă;

· existenţa unei infracţiuni ori delict pasibil de pedeapsa cu închisoare de un an sau mai mult;

· existenţa unor indicii serioase privind vinovăţia persoanei.
II. Durata maximă a arestării preventive

De regulă, durata arestării preventive, este stabilită la 30 de zile, dar poate fi prelungită. Astfel, durata totală a arestării preventive nu este limitată în mod expres, dar operează principiul unei durate rezonabile enunţat în textul Convenţiei europene pentru apărarea drepturilor omului şi a libertăţilor fundamentale. 
Totuşi, după 6 luni de arest, inculpatul poate cere trimiterea sa în faţa instanţei de judecată, dacă acest lucru nu s-a produs până la acel moment.

GERMANIA
Deşi Germania este un stat membru al Uniunii Europene, instanţa sa supremă a adoptat poziţia conform căreia Legea privind mandatul de arestare european contravine Legii fundamentale şi, prin urmare, este nulă
. Drept urmare, Germania aplică prevederile Codului său de procedură penală tuturor aspectelor privind mandatele de arestare.

Capitolul IX al Codului german de procedură penală
 se referă la arestări. Secţiunea 114 prevede că mandatele de arestare trebuie să conţină numele inculpatului, infracţiunea de care se face vinovat, precum şi locul şi data comiterii acesteia, prevederile legale aplicabile şi sancţiunea corespunzătoare, motivele arestării şi faptele care determină arestarea.

Persoana învinuită trebuie să fie informată cu privire la conţinutul mandatului în momentul arestării şi să-i fie înmânată o copie a acestuia. Ulterior, persoana învinuită trebuie să compară în faţa unui judecător fără întârziere. Judecătorul va audia inculpatul, prezentându-i circumstanţele care au dus la arestarea sa şi oferindu-i posibilitatea să se apere.

Dacă judecătorul consideră că arestarea nu este justificată, acesta poate dispune eliberarea imediată a persoanei. În caz contrar, acesta va emite un mandat de arestare sau, dupa caz, de reţinere. Această prevedere este cel putin interesantă – persoana este mai întâi arestată, apoi adusă în faţa judecătorului pentru audiere şi, ulterior, este emis mandatul de arestare, dacă judecătorul consideră că arestarea este justificată.

În cazurile în care a fost emis un mandat de arestare doar pe baza temerilor că persoana în cauză s-ar putea ascunde, judecătorul trebuie să suspende mandatul dacă se poate ajunge la aceleaşi rezultate prin măsuri mai puţin drastice.

Mandatul poate fi de asemenea suspendat dacă judecătorul decide să stabilească o cauţiune, iar învinuitu plăteşte acea cauţiune.

În perioada în care se află în detenţie, învinuitul are dreptul să solicite o audiere în instanţă în orice moment. Prin aceasta, învinuitul poate face apel împotriva mandatului de arestare şi poate încerca să obţină revocarea sau suspendarea acestuia. Ulterior, va avea loc o audiere. Mandatul de arestare se emite de către judecător înainte să fie formulate acuzaţiile publice.

Codul permite de asemenea arestarea unei persoane care este surprinsă comiţând o acţiune ilegală sau care este urmărită, chiar fără un ordin judecătoresc. Aceasta este o altă prevedere unică ce nu este inclusă în niciuna dintre procedurile penale ale celorlalte sisteme juridice
.

Constituţia prevede că  libertatea persoanei este inviolabilă şi nu pot fi aduse restrângeri decât conform legii.

Legislaţia privind arestul preventiv prevăzută la art. 112 şi urm. din Codul de procedură penală rezultă din adoptarea Legii din 19 decembrie 1964 de modificare a procedurii penale.
Această lege urmărea, pe de o parte, să limiteze frecvenţa şi durata arestului preventiv şi, pe de altă parte, să redefinească în mod restrictiv două motive controversate: riscul recidivei şi gravitatea infracţiunii.

În august 1972, la presiunea Ministerului Public, care considera că legea din 1964 era prea liberală, legiuitorul a extins câmpul de aplicare al instituţiei arestului preventiv. Curtea Constituţională a statuat că noua legislaţie era conformă cu Legea fundamentală. 

I. Condiţiile de fond pentru punerea sub arest preventiv

Sunt prevăzute la art. 112 şi 112a din Codul de procedură penală.

Arestul preventiv nu poate fi pronunţat decât în anumite circumstanţe şi trebuie să respecte principiul proporţionalităţii
.
1. Circumstanţele care justifică punerea sub arest preventiv

Pentru ca o persoană să fie pusă sub arest preventiv trebuie să existe:

· o bănuială întemeiată împotriva sa, constând într-o prezumţie puternică de vinovăţie
, care trebuie motivată de judecătorul semnatar al mandatului de arest;

· un motiv pentru aplicarea arestului preventiv.

Codul de procedură penală enumeră limitativ motivele arestului preventiv:

· fuga sau riscul de a fugi;
· riscul ca acuzatul să distrugă elementele probei, să le modifice sau să le falsifice ori să facă presiuni asupra celorlalţi acuzaţi, martori, experţi sau terţi şi să împiedice astfel aflarea adevărului;

· pericolul recidivei, care nu poate fi totuşi luat în considerare decât în anumite cazuri (infracţiuni împotriva moravurilor, loviri şi vătămări, tâlhării, incendiul, folosirea de substanţe stupefiante etc.)
Acest ultim motiv de arest a fost restrâns mai întâi la infracţiunile împotriva moravurilor. Apoi a fost extins la celelalte infracţiuni, dar luarea sa în considerare presupune fie o eventuală condamnare la o pedeapsă cu închisoarea de cel puţin un an, fie ca acuzatul să fi fost deja condamnat la o pedeapsă cu închisoarea în ultimii cinci ani. Deşi depăşeşte scopul arestului preventiv, care este de a garanta buna desfăşurare a procedurii, riscul recidivei a fost considerat constituţional de către Curtea Constituţională Federală în 1965.
Totuşi, existenţa unui motiv de arest preventiv nu este necesară în cazul infracţiunilor celor mai grave, prevăzute limitativ la art. 112 din Codul de procedură penală: omor, constituirea unei asociaţii teroriste, genocid şi atentat cu exploziv. În această ipoteză, conform Codului de procedură penală, criteriul bănuielii întemeiate este suficient pentru a justifica arestul preventiv. Curtea Constituţională consideră însă că riscul de fugă sau riscul de distrugere a elementelor probei trebuie de asemenea verificat, chiar dacă cu mai puţină rigoare decât în celelalte cazuri.
2. Principiul proporţionalităţii

În plus, Codul de procedură penală supune arestul preventiv principiului proporţionalităţii: el nu poate fi ordonat dacă ar fi disproporţionat în raport cu gravitatea infracţiunii şi cu pedeapsa sau cu măsura de reeducare şi de siguranţă care ar putea fi pronunţată.
De aceea, pentru infracţiunile pasibile de mai mult de 6 luni închisoare sau  180 zile-amendă
, art. 113 exclude arestul preventiv pentru riscul de distrugere a elementelor probei şi nu-l admite decât foarte restrictiv pentru riscul fugii.
Curtea Constituţională Federală a conferit principiului proporţionalităţii valoare constituţională. În decizia sa din 1965, consecutivă adoptării legii de modificare a procedurii penale, ea a subliniat că judecătorul nu ar trebui să piardă din vedere scopul arestului preventiv, precizând că nici gravitatea infracţiunii, nici vinovăţia, nici chiar luarea în considerare a emoţiei suscitate în opinia publică, care ar considera intolerabil ca un ucigaş să rămână în libertate, nu ar putea să justifice arestul preventiv.
Noţiunea de tulburare a ordinii publice, adăugată în 1935 ca motiv de arest preventiv, a fost înlăturată în 1945.
II. Durata arestului preventiv

În general, art. 120 din Codul de procedură penală prevede că arestul preventiv încetează atunci când condiţiile aplicării sale nu mai sunt întrunite sau când prelungirea sa ar fi disproporţionată în raport cu infracţiunea săvârşită. În plus, art. 116 obligă Parchetul să controleze arestul preventiv pe toată durata acestuia. Nu este însă prevăzută nicio limitare absolută a duratei arestului preventiv. Doar arestările preventive întemeiate pe riscul de recidivă sunt limitate expres la un an.
În mod normal, arestul preventiv nu poate depăşi şase luni. El poate fi însă prelungit pe perioade de trei luni, dacă o dificultate specifică sau întinderea particulară a cercetării penale sau un alt motiv important îl justifică. Condiţiile prelungirii sunt deci controlate de un tribunal regional superior, comparabil cu o curte de apel.
III. Durata reţinerii

Art. 104 din Constituţie, care prevede garanţiile juridice în caz de detenţie, prevede că: „Pentru orice privare de libertate nedispusă de către judecător, va fi dată o hotărâre judecătorească fără întârziere. Poliţia nu poate, prin propria sa autoritate, să reţină o persoană la sfârşitul zilei care urmează arestării sale” şi lasă legii posibilitatea stabilirii modalităţilor de aplicare a acestui principiu.

Principalele dispoziţii privind reţinerea sunt prevăzute de art. 112-130 din Codul de procedură penală.

Ele sunt reluate şi precizate de legile landurilor referitoare la poliţie. În fapt, poliţia este subordonată landurilor, iar în fiecare land o lege stabileşte misiunile şi atribuţiile poliţiei, în special în timpul reţinerii.

Conform art. 104 din Constituţie, care exclude ca poliţia să reţină o persoană la sfârşitul celei de a doua zile a arestării sale, Codul de procedură penală prevede că suspectul reţinut, dacă nu este eliberat, trebuie interogat de către un judecător cel mai târziu a doua zi de la data arestării sale. În orice caz, durata reţinerii nu poate deci depăşi 48 de ore. În fapt, dacă persoana nu este pusă în libertate de către judecător, este arestată preventiv.

În cazul reţinerii pentru controlul identităţii, majoritatea legilor landurilor referitoare la poliţie prevăd că aceasta nu trebuie să depăşească 12 ore
. 

În plus, legile landurilor privind poliţia prevăd posibilitatea unei reţineri fără a fi necesară săvârşirea unei infracţiuni, pentru păstrarea ordinii publice. Conform Constituţiei, persoana trebuie să fie prezentată în faţa judecătorului cel târziu a doua zi de la arestarea sa. Judecătorul poate decide şi să prelungească durata măsurii. Durata acestei prelungiri, variabilă în funcţie de land, poate atinge două săptămâni. Acesta este cazul landurilor Baden-Württemberg, Bavaria şi Saxonia.

ITALIA
Constituţia prevede la art. 13 recurgerea la măsurile provizorii privative de libertate în cazuri excepţionale de necesitate şi de urgenţă, prevăzute expres de lege.
Legislaţia italiană a instituit diferite măsuri provizorii personale împotriva persoanelor învinuite, printre care figurează măsurile coercitive, precum arestul preventiv, arestul la domiciliu sau interdicţia de a părăsi localitatea
. Aceste măsuri nu pot fi pronunţate decât în anumite condiţii stabilite de art. 272-286 bis  din Codul de procedură penală.
I. Condiţiile de fond pentru punerea sub arest preventiv

Arestul preventiv nu poate fi dispus decât dacă sunt întrunite trei serii de condiţii:
· condiţiile proprii ansamblului de măsuri provizorii personale;
· cele relative la măsurile coercitive;

· cele care sunt specifice arestului preventiv.
1. Condiţiile punerii în aplicare a măsurilor provizorii personale

Pentru ca o măsură provizorie personală să poată fi luată împotriva unei persoane inculpate, trebuie ca asupra acesteia să existe indicii grave de vinovăţie.
În plus, luarea unei măsuri provizorii nu poate avea loc decât într-una din circumstanţele următoare:
· dacă există pericolul alterării probelor;

· persoana învinuită fuge sau riscă să fugă, cu condiţia ca  infracţiunea să fie pasibilă de pedeapsa cu închisoarea mai mare de doi ani;

· ţinând cont de circumstanţele şi de personalitatea învinuitului, este previzibil ca aceasta să comită noi infracţiuni cu arme sau alte mijloace de violenţă, infracţiuni îndreptate împotriva ordinii constituţionale sau infracţiuni de criminalitate organizată ori infracţiuni din aceeaşi categorie cu cea pentru care persoana este urmărită penal.
Pentru alegerea măsurii provizorii personale, judecătorul trebuie să ţină seama de natura şi gravitatea fiecărei infracţiuni. Măsura trebuie să fie proporţională cu gravitatea infracţiunilor şi cu sancţiunea previzibilă.

2. Condiţiile pentru luarea măsurilor coercitive

Măsurile coercitive nu pot fi aplicate decât pentru infracţiunile pasibile de pedeapsa cu închisoarea de cel puţin trei ani.
3. Condiţiile specifice arestului preventiv

Arestul preventiv nu poate fi dispus decât atunci când orice altă măsură este inadecvată. Totuşi, el este pronunţat din oficiu pentru anumite infracţiuni foarte grave enumerate de art. 275 alin. (3) din Codul de procedură penală. Astfel, omorul sau tentativa de omor, răpirea, asocierea în organizaţii precum Mafia conduc la arest preventiv, cu condiţia însă a subzistenţei aplicării condiţiilor măsurilor provizorii personale.
Arestul preventiv nu poate fi dispus împotriva femeilor însărcinate sau care alăptează, a persoanelor în vârstă de peste 70 ani sau care au o stare de sănătate suficient de gravă, pentru care nu pot fi acordate îngrijirile necesare în timpul detenţiei lor.

II. Durata arestului preventiv

Durata maximă a arestului preventiv este stabilită de art. 303 din Codul de procedură penală. Ea este proporţională cu gravitatea infracţiunilor în raport cu pedepsele pronunţate pentru fiecare dintre ele. De altfel, ea se împarte în perioade maximale, corespunzătoare diferitelor etape şi grade ale procedurii. În fapt, în dreptul italian, arestul preventiv este pronunţat atâta timp cât sentinţa nu este definitivă.
Astfel, o persoană învinuită pentru o infracţiune pasibilă de o pedeapsă cu închisoarea mai mare de 20 de ani va putea fi arestată preventiv dacă:

· de la începutul arestului preventiv până la ordonanţa care decide procesul;

· de la ordonanţa care decide procesul până la pronunţarea sentinţei de condamnare în primă instanţă nu s-a scurs mai mult de un an.

În plus, această persoană va putea fi menţinută în arest preventiv dacă:
· de la pronunţarea sentinţei în primă instanţă până la pronunţarea sentinţei în apel;

· de la pronunţarea sentinţei în apel până la pronunţarea sentinţei irevocabile nu se scurge mai mult de un an şi şase luni.

În orice caz, durata globală a arestului preventiv, ţinând cont de eventualele prelungiri prevăzute în cazuri limitativ enumerate de lege şi care se regăsesc în anchetele dificile, nu va putea depăşi:

· doi ani pentru infracţiunile pasibile de o pedeapsă cu închisoarea egală sau mai mică de şase ani;
· patru ani pentru infracţiunile pasibile de o pedeapsă cu închisoarea cuprinsă între şase şi 20 de ani;

· şase ani pentru faptele pasibile de o pedeapsă cu închisoarea mai mare de 20 de ani.

Această durată globală nu va putea fi depăşită decât în ipotezele de suspendare a termenelor enumerate de art. 304 din Codul de procedură penală, în special în timpul fazei de judecată, atunci când dezbaterile sunt suspendate sau amânate. 
Totuşi, chiar în caz de depăşire a termenelor, durata arestului preventiv este limitată la două treimi din maximul pedepsei stabilite pentru infracţiunea în cauză. Pentru acest calcul, pedeapsa cu închisoarea pe viaţă este asimilată cu pedeapsa cu închisoarea de 30 de ani.
III. Durata reţinerii

Rezervând judecătorului posibilitatea de a lua, prin decizii motivate, măsuri restrictive ale libertăţii individuale, Constituţia prevede că autorităţile însărcinate cu securitatea publică pot, în caz de necesitate şi urgenţă, să adopte cu titlu provizoriu astfel de măsuri, acestea trebuind să fie transmise autorităţii judiciare în termen de 48 de ore în scopul validării, care trebuie să aibă loc în următoarele 48 de ore.
Regimul reţinerii este prevăzut de art. 379-391 din Codul de procedură penală. 

După arestare, poliţia judiciară dispune de 24 de ore pentru a pune persoana arestată la dispoziţia Ministerului Public. Totodată, ea comunică acestuia procesul-verbal al arestării.
Ministerul Public trebuie deci, în termen de 48 de ore de la arestare, să ceară validarea măsurii de arestare de către judecătorul de instrucţie preliminară, care decide să pună persoana în libertate sau să o pună sub arest preventiv.
Cum audierea validării trebuie să aibă loc în următoarele 48 de ore, durata reţinerii nu poate depăşi 96 de ore
. 

FRANŢA
I. Condiţiile de fond pentru punerea sub arest preventiv
Trebuie ca infracţiunea să fie:
· fie o crimă,

· fie un delict, pedepsit cu minim 3 ani închisoare (noul art. L143-1 din Codul de procedură penală
, care suprimă distincţia dintre atingerile aduse bunurilor şi atingerile aduse persoanelor).

Arestul preventiv poate fi pronunţat atunci când inculparea nu a respectat obligaţiile controlului judiciar care i-au fost impuse şi aceasta pentru orice infracţiune pedepsită cu închisoarea (art. L143-1 din Codul de procedură penală, teza finală).

Legea nr. 96-1235 din 30 decembrie 1996 privind arestul preventiv şi percheziţiile pe timp de noapte în materie de terorism
 şi Legea nr. 2000-516 din 15 iunie 2000 pentru consolidarea prezumţiei de nevinovăţie şi a drepturilor victimelor
, numită şi Legea Guigou, vrând să sublinieze caracterul excepţional al acestui tip de detenţie, prevăd că arestul preventiv trebuie să fie singurul mijloc:

· de a păstra probele şi/sau indiciile materiale;

· de a împiedica o presiune asupra martorilor sau victimelor;

· de a evita o înţelegere frauduloasă între persoana inculpată şi complicii acesteia;

· de a proteja inculpatul;

· de a pune capăt infracţiunii şi/sau de a evita repetarea acesteia;

· de a garanta menţinerea persoanei la dispoziţia justiţiei, adică de a evita fuga sa;

· de păstrare a ordinii publice (motiv valabil doar în materie penală): infracţiunea trebuie să fi provocat o tulburare excepţională şi persistentă a ordinii publice, iar detenţia este unicul mod de a pune capăt acestei situaţii.
Judecătorul care stabileşte eliberarea sau detenţia, dacă decide punerea sub arest preventiv, trebuie să-şi motiveze hotărârea în scris. Ordonanţele de reţinere redactate în faza de urmărire penală trebuie motivate în drept şi în fapt şi trebuie să caracterizeze insuficienţa controlului judiciar.

II. Durata arestului preventiv
Convenţia Europeană a Drepturilor Omului, art. 5 – dreptul la libertate şi siguranţă, prevede că:
1. Orice persoană are dreptul la libertate şi la siguranţă. Nimeni nu poate fi lipsit de libertatea sa, cu excepţia următoarelor cazuri şi potrivit căilor legale :

(…)

c. dacă a fost arestat sau reţinut în vederea aducerii sale în faţa autorităţii judiciare competente, atunci când există motive verosimile de a se bănui că a săvârşit o infracţiune sau când există motive temeinice ale necesităţii de a-l împiedica să săvârşească o infracţiune sau să fugă după săvârşirea acesteia ;

(…)

3. Orice persoană arestată sau deţinută în condiţiile prevăzute de § 1 c) din prezentul articol trebuie adusă de îndată înaintea unui judecător sau a altui magistrat împuternicit prin lege cu exercitarea atribuţiilor judiciare şi are dreptul de a fi judecată într-un termen rezonabil sau eliberată în cursul procedurii. Punerea în libertate poate fi subordonată unei garanţii a prezentării persoanei în cauză la audiere
.

Franţa, după ce a fost condamnată de mai multe ori de către Curtea Europeană a Drepturilor Omului, a modificat succesiv legislaţia internă, în special legea din 1996 :
· pentru infracţiuni :

În materie penală, persoana inculpată nu poate fi menţinută în detenţie mai mult de un an, cu excepţia situaţiei în care judecătorul pentru libertăţi şi detenţie, în urma unei dezbateri contradictorii, emite o ordonanţă motivată de prelungire din 6 în 6 luni. Detenţia nu poate însă depăşi 2 ani, dacă pedeapsa pentru infracţiunea în cauză este mai mică de 20 de ani şi 3 ani, când pedeapsa este mai mare de 20 de ani. Aceste termene se schimbă în 3 şi 4 ani dacă infracţiunea a fost săvârşită în afara teritoriului naţional sau dacă persoana este urmărită penal pentru mai multe infracţiuni împotriva persoanelor sau împotriva naţiunii, a statului sau a liniştii publice ori pentru trafic de stupefiante, terorism, proxenetism, extorcare de fonduri sau asocierea în bandă organizată (art. 145-2 din Codul de procedură penală).
· pentru delicte :

Arestul preventiv nu poate depăşi 4 luni, dacă inculpatul primeşte o pedeapsă mai mică de 5 ani şi dacă nu a fost deja condamnat pentru o infracţiune sau un delict de drept comun la o pedeapsă mai mare de un an fără suspendare. În toate celelalte cazuri, ca şi în materie penală, judecătorul pentru libertăţi şi detenţie poate emite o ordonanţă motivată pentru a prelungi detenţia, dar de această dată din 4 în 4 luni şi maxim 1 an în total şi 2 ani pentru infracţiunile care ţin de marea criminalitate (art. 145-1 din Codul de procedură penală).
Dacă investigaţiile judecătorului de instrucţie trebuie continuate şi dacă punerea în libertate a inculpatului ar antrena un risc de o gravitate particulară, camera de instrucţie, sesizată printr-o ordonanţă motivată a judecătorului pentru libertăţi şi detenţie, poate decide o prelungire excepţională de 4 luni, reînnoibilă o singură dată.
 Arestul preventiv poate avea deci o durată maximă de 28 de luni pentru delicte şi de 56 de luni pentru infracţiuni.
Există un caz particular, cel al persoanelor care exercită autoritatea parentală asupra unui copil mai mic de 10 ani şi care locuiesc împreună cu acesta. În această situaţie, se evită punerea sub arest preventiv graţie plasamentului sub supraveghere electronică, care este adeseori utilizat şi în alte cazuri în care este indicat în raport cu situaţia familială
.

III. Durata reţinerii

Durata reţinerii este limitată la 24 de ore, dar ea poate fi prelungită cu 24 de ore la autorizarea Ministerului Public, care trebuie să ia la cunoştinţă imediat de orice reţinere
. Totuşi, de la intrarea în vigoare a Legii nr. 2004-204 din 9 martie 2004 privind adaptarea justiţiei la evoluţiile criminalităţii
, numită Legea     Perben II, durata totală a reţinerii poate ajunge la 96 de ore în anumite cazuri, în special în cazul infracţiunilor de criminalitate organizată, proxenetism agravat, trafic de stupefiante şi terorism. Atunci când există un risc grav de iminenţă a unei acţiuni teroriste în Franţa sau în străinătate sau dacă necesităţile cooperării internaţionale o solicită în mod imperativ, durata reţinerii poate atinge chiar şase zile, de la intrarea în vigoare a Legii nr. 2006-64 din 23 ianuarie 2006 privind lupta împotriva terorismului
. 
SPANIA
Reţinerea

Conform art.24 din Constituţie, durata reţinerii este limitată strict la timpul necesar pentru verificarea şi clarificarea faptelor şi nu poate depăşi în niciun caz 72 de ore. Persoanele reţinute trebuie aduse în faţa unui judecător, care va decide fie arestarea preventivă, fie eliberarea acestora.
De asemenea, drepturile şi garanţiile persoanele care fac obiectul  reţinerii sunt detaliate în art. 520 -527 C.proc.pen. Orice persoană reţinută are dreptul de a fi informată imediat asupra drepturilor sale şi a motivelor reţinerii (art. 520 alin.2 C.proc.pen).
 De asemenea, suspecţii au dreptul de a-şi alege un avocat şi de a solicita ca avocatul să fie prezent în timpul oricăror interogări şi a oricăror proceduri de identificare (art. 520 alin.2 lit (c), precum şi dreptul de a notifica rudele sau o altă persoană, la alegerea lor, despre reţinerea, arestarea şi locul de detenţie (art. 520 alin.2 lit.d C.proc. pen).

Reţinerea în custodia poliţiei ar trebui să dureze "nu mai mult decât timpul strict necesar pentru a efectua cercetări care urmăresc stabilirea faptelor" reţinutul trebuie să fie eliberat sau adus în faţa unei autorităţi judiciare în termen de şaptezeci şi două ore (art. 520 alin.1 C.proc.pen).
În cazurile care implică persoane suspectate de terorism, limita maximă pentru reţinere este de trei zile  şi poate fi prelungită cu patruzeci şi opt de ore.

 Prelungirea termenului trebuie să fie solicitată în primele patruzeci şi opt ore de detenţie şi autorizată de către  un judecător competent în următoarele douăzeci şi patru ore (art. 520 bis (1) C.proc.pen).

Acest judecător poate autoriza ca persoanele suspectate de terorism să rămână în custodia poliţiei pentru un total de cinci zile (art. 520 bis (2) C.proc.pen).

Arestarea preventivă

I. Condiţii de fond pentru punerea sub arest preventiv

Aceste condiţii sunt relevate de dispoziţiile art.503 şi art.504 din Codul de procedură penală.

Astfel, pentru ca o persoană să fie pusă sub arest preventiv sunt necesare următoarele:


· să existe o faptă care să întrunească condiţiile unei infracţiuni prevăzute de legea penală;

· pedeapsa pentru fapta comisă să fie de 6 ani de închisoare, cu posibilitatea ca judecătorul să ia în considerare şi antecedentele penale ale infractorului, circumstanţele cauzei;

· existenţa unor indicii serioase privind vinovăţia persoanei

II. Durata maximă a arestării preventive
Potrivit art.528 din Codul de procedură penală, durata arestării preventive variază în funcţie de pedepsele pentru tipurile de infracţiuni săvârşite.

Astfel, dacă fapta comisă este pedepsită cu  până la 6 luni de închisoare, arestarea preventivă nu poate depăşi 3 luni şi nu poate fi prelungită.

Dacă fapta comisă este pedepsită cu  6 luni până la 6 ani de închisoare, arestarea preventivă nu poate depăşi 1 an şi poate fi prelungită pentru motive temeinice cu încă 1 an.

Dacă fapta comisă este pedepsită cu mai mult de  6 ani de închisoare, arestarea preventivă nu poate depăşi 2 ani şi poate fi prelungită pentru motive temeinice cu 2 ani.

� Cristina Rotaru – Jurisprudenţa CEDO şi arestarea preventivă, http://www.juridice.ro/123616/jurisprudenta-cedo-si-arestarea-preventiva.html


� Florian Costin – Instituţia arestării preventive, http://florian267.blogspot.com/2008/07/institutia-arestării-preventive-in.html


� � HYPERLINK "http://www.ccr.ro/default.aspx?page=publications/buletin/2/radu" �Cristina Radu - Dreptul oricărei persoane arestate sau deţinute de a introduce recurs în faţa unui tribunal� în Buletinul Curţii Constituţionale nr.2/2000 http://www.ccr.ro/default.aspx?page=publications/buletin/2/radu


� http://www.ris.bka.gv.at/Dokumente/Erv/ERV_1991_52/ERV_1991_52.pdf


� V. BVerfG, 2 BvR 2236/04 of 07/18/2005, para. (1 - 202), text disponibil în limba engleză la adresa: http://www.bverfg.de/entscheidungen/rs20050718_2bvr223604en.html


� V. „Strafprozeßordnung”, text disponibil în limba engleză la adresa: www.iuscomp.org/gla/statutes/StPO.htm


� În sistemul german, faţă de celelalte sisteme studiate, există o suprapunere mai mare între competenţele judecătorului şi cele ale Parchetului. 


� HYPERLINK "http://www.inm-lex.ro/fisiere/pag_34/det_675/2578.pdf" ��http://www.inm-lex.ro/fisiere/pag_34/det_675/2578.pdf� 


� � HYPERLINK "http://www.senat.fr/lc/lc16/lc161.html" ��http://www.senat.fr/lc/lc16/lc161.html�


� Începerea urmăririi penale presupune o bănuială suficientă


� De origine scandinavă, sistemul zilelor-amendă a înlocuit amenzile globale în 1969. Zilele-amendă se calculează de către tribunal în funcţie de resursele financiare ale condamnatului.


� � HYPERLINK "http://www.senat.fr/lc/lc204/lc204.pdf" ��http://www.senat.fr/lc/lc204/lc204.pdf� (pp. 13-14)


� � HYPERLINK "http://www.senat.fr/lc/lc16/lc165.html" ��http://www.senat.fr/lc/lc16/lc165.html�


� � HYPERLINK "http://www.senat.fr/lc/lc204/lc204.pdf" ��http://www.senat.fr/lc/lc204/lc204.pdf� (pag. 38)


� http://www.lexinter.net/PROCPEN/detention_provisoire.htm


� � HYPERLINK "http://www.legifrance.gouv.fr/affichTexte.do?cidTexte=JORFTEXT000000562805&dateTexte" ��http://www.legifrance.gouv.fr/affichTexte.do?cidTexte=JORFTEXT000000562805&dateTexte�=


� � HYPERLINK "http://www.legifrance.gouv.fr/affichTexte.do?cidTexte=JORFTEXT000000765204" ��http://www.legifrance.gouv.fr/affichTexte.do?cidTexte=JORFTEXT000000765204�


�� HYPERLINK "http://www.echr.coe.int/NR/rdonlyres/E7126929-2E4A-43FB-91A3-B2B4F4D66BEC/0/ROU_CONV.pdf" ��http://www.echr.coe.int/NR/rdonlyres/E7126929-2E4A-43FB-91A3-B2B4F4D66BEC/0/ROU_CONV.pdf�


� � HYPERLINK "http://fr.wikipedia.org/wiki/D%C3%A9tention_provisoire_en_France" ��http://fr.wikipedia.org/wiki/D%C3%A9tention_provisoire_en_France�


� � HYPERLINK "http://www.senat.fr/lc/lc204/lc204.pdf" ��http://www.senat.fr/lc/lc204/lc204.pdf� (pag. 5)


� � HYPERLINK "http://www.legifrance.gouv.fr/affichTexte.do?cidTexte=JORFTEXT000000249995" ��http://www.legifrance.gouv.fr/affichTexte.do?cidTexte=JORFTEXT000000249995�


� � HYPERLINK "http://www.legifrance.gouv.fr/affichTexte.do?cidTexte=LEGITEXT000006053177" ��http://www.legifrance.gouv.fr/affichTexte.do?cidTexte=LEGITEXT000006053177�

